b'\n_START_ARTICLE_\nFarmacevtska oblika\n_START_PARAGRAPH_\nFarmacevtska oblika (kratica: FO, angl. dosage form) je farmacevtskotehnolo\xc5\xa1ko izdelana oblika, ki na\xc4\x8deloma vsebuje zdravilno u\xc4\x8dinkovino (kratica: ZU, angl. active ingredient) in eno ali ve\xc4\x8d pomo\xc5\xbenih snovi (kratica: PS, angl. excipient)._NEWLINE_Farmacevtska oblika je lahko, vendar mnogo redkeje, tudi brez pomo\xc5\xbenih snovi (npr. enostavni pra\xc5\xa1ki) ali pa celo brez zdravilne u\xc4\x8dinkovine (npr. raztopine za izpiranje nosu, o\xc4\x8desa, u\xc5\xa1esa ali ust).\n_START_SECTION_\nOsnove\n_START_PARAGRAPH_\n\xc4\x8ce farmacevtska oblika vsebuje enkratni odmerek zdravilne u\xc4\x8dinkovine, gre za enoodmerno farmacevtsko obliko (npr. tableta, sve\xc4\x8dka ali globula), \xc4\x8de pa vsebuje ve\xc4\x8dkratni odmerek, gre za ve\xc4\x8dodmerno farmacevtsko obliko (npr. sirup, krema, mazilo ali gel)._NEWLINE_\xc4\x8ce je sestavljena iz ene enote, gre za enoenotno farmacevtsko obliko, \xc4\x8de pa je sestavljena iz ve\xc4\x8djega \xc5\xa1tevila enot farmacevtskih oblik (npr. iz prahov, zrnc ali pelet), govorimo o ve\xc4\x8denotni farmacevtski obliki._NEWLINE_V najpreprostej\xc5\xa1em primeru lahko sama pra\xc5\xa1kasta zdravilna u\xc4\x8dinkovina brez dodanih pomo\xc5\xbenih snovi predstavlja farmacevtsko obliko \xe2\x80\x93 pra\xc5\xa1ek (npr. dermalni pra\xc5\xa1ek, peroralni pra\xc5\xa1ek, pra\xc5\xa1ek za injekcije ali infuzije, za uho ali pra\xc5\xa1ek za inhaliranje). To so tako imenovani enostavni pra\xc5\xa1ki, medtem ko sestavljeni pra\xc5\xa1ki sestojijo iz zdravilne u\xc4\x8dinkovine (ali ve\xc4\x8d njih) in pomo\xc5\xbenih snovi. Vendar se danes pra\xc5\xa1ki zaradi nepriljubljenosti, neprijetnega jemanja in te\xc5\xbeav pri odmerjanju le \xc5\xa1e redko uporabljajo._NEWLINE_Poleg same zdravilne u\xc4\x8dinkovine je tudi farmacevtska oblika tista, ki je bistvenega pomena za u\xc4\x8dinkovitost in varnost zdravila. Odlo\xc4\x8da namre\xc4\x8d o bistvenih lastnostih kon\xc4\x8dnega zdravilnega pripravka (izdelavo, shranjevanje, rok uporabnosti, farmakokinetiko, mikrobiolo\xc5\xa1ko \xc4\x8distost, ovojnino ...).'